Eurosong - Wikipedia, slobodna enciklopedija

# Eurosong

### Sa Wikipedije, slobodne enciklopedije

Logo BH Eurosonga

Eurosong (poznat i kao Evrovizija i Eurovision Song Contest) je muzičko takmičenje nacionalnih radiotelevizija Evrope okupljenih oko Evropske Radiodifuzne Unije EBU. Festival je osnovan sredinom 1950-ih godina, a prvo takmičenje je održano 1956. godine u švicarskom Luganu.

Predstavnici tadašnje Jugoslavenske radiotelevizije JRT na Evroviziji se pojavljuju od 1961. godine, a Radiotelevizija Sarajevo učestvuje na nacionalnom takmičenju od 1964. godine, kada je pobijedio i naš predstavnik Sabahudin Kurt. Od tada predstavnici Radiotelevizije Sarajevo redovno učestvuju na nacionalnim natjecanjima, nekad sa manje, nekad sa više uspjeha.

Tokom tridesetak godina Jugovizije, tog zajedničkog natjecanja jugoslavenskih RTV kuća, bosanska nacionalna radiotelevizijska kuća je slala samu prvu ligu domaćih izvođača, među kojima su bili: Zdravko Čolić, Neda Ukraden, Kemal Monteno, Jasna Gospić, Seid Memić Vajta, Zerina Cokoja, Narcis Vučina, Željko Samardžić, Alma Čardžić, Arnela Konaković, a među grupama: "Indexi", "Ambasadori" i "Hari Mata Hari".

U sklopu jugoslavenskog takmičenja, Bosna i Hercegovina se evropskoj publici predstavila pet puta na Evroviziji, i to: 1964., 1965., 1973., 1976. i 1981. godine. Posljednja zajednička Jugovizija, održana bez predstavnika Slovenije, Hrvatske i Makedonije, održana je uz učešće bosanskih kandidatkinja Zerine Cokoja, Alme Čardžić i Arnele Konaković 1992. godine u Beogradu.

Nakon osamostaljenja Bosne i Hercegovine nacionalna radiotelevizija BiH šalje po prvi put vlastite kandidate na evrovizijsko takmičenje 1993. godine. Na prednatjecanju novih zemalja srednje i jugoistočne Evrope u Ljubljani BiH dobija ulaznicu za nastup u Irskoj iste godine, zajedno sa predstavnicima Slovenije i Hrvatske. Prvi predstavnik BiH na Evroviziji bio je Muhamed Fazlagić - Fazla, koji nas je u Millstreetu predstavio s pjesmom "Sva bol svijeta".

Nakon toga nacionalni predstavnik se birao svake godine po izboru stručnog žirija uz direktni televizijski prijenos. 1999. godina je svojevrstan presedan, jer se nacionalni izbor za Evroviziju održava u sklopu tradicionalnog festivala zabavne muzike "Vaš šlager sezone", na kojem se te godine okuplja sama krema preostale domaće zabavne muzike, uključujući tu i predstavnike iz manjeg bh. entiteta. Pobjedu odnosi "Hari Mata Hari", no kako je pjesma "Starac i more" već bila objavljena u Finskoj žiri je naknadno diskvalificira i umjesto nje na Eurosong u Jerusalim šalje moderni etno-pop duet Dine Merlina i Beatrice, koji su BiH predstavljali dvojezičnom pjesmom "Putnici" na bosanskom i francuskom jeziku.

Od 2001. bosanski nacionalni predizbor za Evroviziju se održava pod imenom "BH Eurosong" u organizaciji zajedničkog bosanskog nacionalnog radiotelevizijskog servisa PBS BiH. Na takmičenju se uglavnom pojavljuju novi izvođači, a svake godine nađe se mjesto i za jednog veterana prijeratne zabavnomuzičke scene. Uz Dinu Merlina naši najbolji predstavnici su do sada bili Deen 2004. i trio "Feminnem" 2005. godine, koji su nas šlagerskoj Evropi predstavili u jednom nazovi modernijem i ležernijem stilu, pri čemu zaista treba istaći blamažu nastalu slanjem infantilne pjesmice tria "Feminem".

Evrovizijski izbor najbolje pjesme je svoje zlatne godine dozivio u sedamdesetim i početkom osamdesetih godina dvadesetog vijeka. Od tada, postepeno gubi na popularnosti, ali i na ugledu. Prvi veliki udarac, nekada popularnom festivalu lakih nota zadali su Talijani, odlučivši u devedesetim godinama da više ne učestvuju na ovoj reviji. Sredinom devedesetih, poplava novih članica EBU-a dovodi do potpunog pada rejtinga ovog takmičenja. Danas, na Eurosongu nema predstavnika velikih osnivača i pobjednika Italije, Austrije, Luksemburga. Svoje povlačenje najavljuju i Britanci, tako da se festival polako pretvara u susret istočnoevropskih i skandinavskih zemalja. Glasanja na kraju svakog izbora to i potvrđuju, a i neosporna činjenica da, osim u siromašnim zemljama jugoistoka Evrope, talentovani i renomirani muzičari više ne žele da imaju ništa sa nekoć hvaljenim festivalom izbora pjesme Evrope.

## [uredi] Bosanski predstavnici na Evroviziji 1961-1992.

Vajta
Neda Ukraden

U sklopu nacionalnog predizbora Jugoslavenske radiotelevizije RTV Sarajevo pojavljuje se redovno od 1964. godine. Od 1973. godine nacionalni izbor se održava u sklopu Dana jugoslavenske zabavne muzike Festivala u Opatiji, po uzoru na talijanski izbor za Pjesmu Eurovizije, koji se od 1950-ih održavao u San Remu. Između 1977. i 1981. JRT ne šalje predstavnike na Euroviziju, a ponovo se pojavljuje u Irskoj 1981. godine, kada šalje Seida Memića Vajtu, našeg tada najpopularnijeg pjevača.

Zbog dominacije veoma uspješne i plodne zagrebačke pop-škole na čelu sa kompozitorima Rajkom Dujmićem i Zrinkom Tutićem bosanski predstavnici, kao i predstavnici drugih RTV kuća, imaju veoma slabe šanse. To se odnosi i na 1986. godinu, kad RTV Sarajevo šalje velike zvijezde poput Nede Ukraden ("Šaj, rode, šaj") i grupe "Hari Mata Hari" ("U tvojoj kosi"), čije pjesme nedugo nakon Jugovizije zauzimaju visoka mjesta na nacionalnim top-ljestvicama. Posljednji nastup bosanskih predstavnika u sklopu jugoslavesnkih natjecanja za Pjesmu Eurovizije održan je 1992. godine u Beogradu. Bez predstavnika Slovenije, Hrvatske i Makedonije bosanske predstavnice: Zerina Cokoja, Alma Čardžić i Arnela Konaković nisu imale nikakve šanse da pobjede na ovom izrežiranom takmičenju, koje je proteklo u nadglasavanju i prebacivanju poena između Beograda, Podgorice, Novog Sada i Prištine.

Nacionalni izbori za Pjesmu Evrovizije dva puta su organizirani u našoj zemlji, i to oba puta u Sarajevu: 1972. godine u Skenderiji, a gotovo dvadeset godina kasnije, 1991. godine u Studiju A RTV Sarajevo.

Naši predstavnici na Evroviziji 1961 - 1992:

- 1964, Kopenhagen: Sabahudin Kurt - "Život je sklopio krug" (13., posljednje mjesto podijeljeno sa predstavnicima Portugala, Danske i Švicarske)
- 1965, Napulj: Vice Vukov - "Čežnja" (12. od ukupno 18 mjesta)
- 1973, Luksemburg: Zdravko Čolić - "Gori vatra" (15. od ukupno 17 mjesta)
- 1976, Den Haag: Ambasadori - "Ne mogu skriti svoju bol" (17. od ukupno 18 mjesta)
- 1981, Dublin: Seid Memić Vajta - "Lejla" (15. od ukupno 20 mjesta)

## [uredi] Bosanski predstavnici na Evroviziji 1993 - danas

Muhamed Fazlagic Fazla

Bosna i Hercegovina kao samostalna država na Evroviziji prvi put se pojavljuje 1993. godine. Naš prvi predstavnik je bio Muhamed Fazlagić - Fazla, koji je iste godine najprije morao proći predkvalifikacije novih zemalja u Ljubljani, gdje su pjevali i predstavnici Slovenije, Hrvatske, Estonije, Mađarske, Rumunije i Slovačke. Od ukupno tri ulazne vize za evrovizijski show u irskom Millstreetu naš je predstavnik, uz predstavnike Slovenije i Hrvatske dobio zeleno svjetlo, tako da je zabavnomuzičkoj Evropi mogao pjevati o "Svoj boli svijeta", koja je te noći bila u ratom opkoljenom Sarajevu.

Naši su se prvi nacionalni predstavnici zbog ratne situacije i lošeg ekonomskog stanja nacionalne RTV kuće narednih godina uglavnom birali u sklopu skromnog, ali ipak sa dosta entuzijazma urađenog televizijskog show-programa. Prva dama domaćeg takmičenja je bila Ismeta Dervoz, koja je naše predstavnike redovito pratila i na eurovizijskim finalima u sklopu ekipe domaće RTV kuće. I dok je nacionalni izbor 1993. godine protekao uz učešće imena kao: Davorin Popović, Alma Čardžić, Dražen Žerić, te Edo i Adi Mulahalilović, na narednim je natjecanjima poseban stručni žiri birao predstavnika, a potom i pjesmu-pobjednicu koja bi onda glasanjem žirija bila proglašena u posebnom TV-showu uz izravni televizijski prijenos.

Tako su nas 1994. predstavljali Alma Čardžić i Dejan Lazarević, 1995. Davorin Popović, 1996. Amila Glamočak, te 1997. ponovo Alma Čardžić. Zbog lošeg plasmana i ograničenog broja mjesta na Evroviziji Bosna i Hercegovina prinudno pauzira 1998. i 2000. godine.

Dino & Beatrice

1999. godina je svojevrstan presedan, jer se nacionalni izbor za Euroviziju ponovno održava kao posebno takmičenje, ovog puta u sklopu tradicionalnog festivala zabavne muzike "Vaš šlager sezone" u Sarajevu, na kojem se okuplja sama krema preostale domaće zabavne muzike, uključujući tu i predstavnike iz manjeg bh. entiteta. 1999. na nacionalnom predizboru pjevali su: Seid Memić Vajta, Dino Merlin, "Hari Mata Hari", Saša Lošić s prijateljima, Dražen Žerić, ali i mladi talenti poput solista Dunje Galineo & Narudina Vatrenjaka, Igora Vukojevića, Sanje Volić i grupe "7Up". Pobjedu odnosi "Hari Mata Hari", no kako je pjesma "Starac i more" već bila objavljena u Finskoj žiri je naknadno diskvalificira i umjesto nje na Eurosong u Jerusalemu šalje moderni etno-pop duet Dine Merlina i Beatrice, koji su BiH predstavljali pjesmom "Putnici" na bosanskom i francuskom jeziku.

Od 2001. bosanski nacionalni predizbor za Evroviziju se održava pod imenom "BH Eurosong" u organizaciji zajedničkog bosanskog nacionalnog radiotelevizijskog servisa PBS BiH. Na natjecanju se uglavnom pojavljuju novi izvođači, a svake godine nađe se mjesto i za jednog veterana prijeratne zabavnomuzičke scene. Tako su se od 2001. do danas na nacionalnim izborima za Pjesmu Eurovizije u Sarajevu pojavljivali: Al´Dino, Nino Pršeš (pobjednik 2001), Ružica Čavić, Boris Režak, Maja Tatić (pobjednica 2002), Tinka Milinović, Emina, Selma Bajrami, Mija Martina (pobjednica 2003), "Zabranjeno pušenje", Biljana Matić, Edin Pašić, grupa "If", Fuad Backović Deen (pobjednik 2004), "Feminnem" (pobjednice 2005), Ljiljana Galić Lily, kao i veterani: Narcis Vučina, Željka Katavić Pilj, Henda i Jasna Gospić.

Uz Dinu Merlina naši su najbolji predstavnici do sada bili Fuad Backović Deen 2004. i Hari Mata Hari 2006. godine koji je otpjevavši laganu baladu nježne melodije, zadivio publiku diljem Evrope i osvojio 3. mjesto u superfinalu. Istovremeno, izvođači porijeklom iz Bosne i Hercegovine čak tri puta trijumfiraju na "Dori", hrvatskom natjecanju za Pjesmu Eurovizije. Među pobjednicima su bili: 2002. Vesna Pisarović, 2004. Ivan Mikulić i 2005. Boris Novković, a od 1993. do 2005. na hrvatskim predizborima za Pjesmu Eurovizije učestvovali su i: Ibrica Jusić, Donna Ares, Amir Kazić - Leo, Zorana Šiljeg i drugi.

Naši predstavnici na Evroviziji 1993 - danas:

- 1993, Millstreet: Fazla: "Sva bol svijeta" (16. od ukupno 25 mjesta)
- 1994, Dublin: Alma & Dejan: "Ostani kraj mene" (15. od ukupno 25 mjesta)
- 1995, Dublin: Davorin Popović: "Dvadeset i prvi vijek" (19. od ukupno 23 mjesta)
- 1996, Oslo: Amila Glamočak: "Za našu ljubav" (22. od ukupno 23 mjesta)
- 1997, Dublin: Alma Čardžić: "Goodbye" (18. od ukupno 25 mjesta)
- 1999, Jerusalem: Dino Merlin & Beatrice: "Putnici" (7. od ukupno 23 mjesta)
- 2001, Kopenhagen: Nino Pršeš: "Hano" (14. od ukupno 23 mjesta)
- 2002, Tallinn: Maja Tatić: "Na jastuku za dvoje" (Fairytales About Love) (13. mjesto zajedno sa Slovenijom i Belgijom od ukupno 24 mjesta)
- 2003, Riga: Mija Martina: "Ne brini" (Could It Be) (17. od ukupno 26 mjesta)
- 2004, Istanbul: Fuad Backović Deen: "In The Disco" (9. od ukupno 24 mjesta u superfinalu)
- 2005, Kijev: "Feminnem": "Call Me" (Zovi) (14. od ukupno 24 mjesta u superfinalu)
- 2006, Atena: Hari Mata Hari: "Lejla" (3. od ukupno 24 mjesta u superfinalu)

Napomena: prvi bh.umjetnik koji je pozvan da predstavlja drugu državu je Tinka Milinović. U Atini na Eurosongu 2006 je nastupila za Švicarsku.

## [uredi] Dosadašnji pobjednici eurovizijskih natjecanja

Manifestacija | Ime manifestacije i mjesto održavanja | Zemlja pobjednica | Naziv pjesme | Interpretator
--- | --- | --- | --- | ---
ESC 1956 | Gran Premio Eurovisione della Canzone Europea (Lugano, Švicarska) | Švicarska | Refrain | Lys Assia
ESC 1957 | Grand Prix Eurovision (Frankfurt, Njemačka) | Holandija | Net als toen | Corry Brokken
ESC 1958 | Grand Prix Eurovision de la Chanson Européenne (Hilversum, Nizozemska) | Francuska | Dors mon amour | André Claveau
ESC 1959 | Grand Prix Eurovision de la Chanson Européenne (Cannes, Francuska) | Holandija | Een beetje | Teddy Scholten
ESC 1960 | Eurovision Song Contest (London, Velika Britanija) | Francuska | Tom Pillibi | Jacqueline Boyer
ESC 1961 | Grand Prix Eurovision de la Chanson Européenne (Cannes, Francuska) | Luksemburg | Nous les amoureux | Jean-Claude Pascal
ESC 1962 | Grand Prix Eurovision de la Chanson Européenne (Luksemburg, Luksemburg) | Francuska | Un premier amour | Isabelle Aubret
ESC 1963 | Eurovision Song Contest (London, Velika Britanija) | Danska | Dansevise | Grethe & Jørgen Ingmann
ESC 1964 | Grand Prix Eurovision (Kopenhagen, Danska) | Italija | Non ho l'età | Gigliola Cinquetti
ESC 1965 | Gran Premio Eurovisione della Canzone (Napulj, Italija) | Luksemburg | Poupee de cire, poupee de son | France Gall
ESC 1966 | Grand Prix Eurovision de la Chanson Européenne (Luksemburg, Luksemburg) | Austrija | Merci Cherie | Udo Jürgens
ESC 1967 | Grand Prix de la Chanson (Beč, Austrija) | Velika Britanija | Puppet on a string | Sandie Shaw
ESC 1968 | Eurovision Song Contest (London, Velika Britanija) | Španija | La, la, la ... | Massiel
ESC 19691 | Gran Premio de la Canción de Eurovision (Madrid, Španija) | Španija Francuska Nizozemska Velika Britanija | Vivo cantando Un jour, un enfant De troubadour Boom bang a bang | Salomé Frida Boccara Lenny Kuhr Lulu
ESC 1970 | Eurovisie Songfestival (Amsterdam, Holandija) | Irska | All kinds of everything | Dana
ESC 1971 | Eurovision Song Contest (Dublin, Irska) | Monako | Un banc, un arbre, une rue | Séverine
ESC 1972 | Eurovision Song Contest (Edinburgh, Velika Britanija) | Luksemburg | Apres toi | Vicky Leandros
ESC 1973 | Concours Eurovision de la Chanson (Luksemburg, Luksemburg) | Luksemburg | Tu te reconnaitras | Anne Marie David
ESC 1974 | Eurovision Song Contest (Brighton, Velika Britanija) | Švedska | Waterloo | ABBA
ESC 1975 | Eurovision Song Contest (Stockholm, Švedska) | Holandija | Ding-a-dong | Teach-In
ESC 1976 | Eurovisie Songfestival (Den Haag, Holandija) | Velika Britanija | Save your kisses for me | Brotherhood of Man
ESC 1977 | Eurovision Song Contest (London, Velika Britanija) | Francuska | L'oiseau et l'enfant | Marie Myriam
ESC 1978 | Concours Eurovision de la Chanson (Pariz, Francuska) | Izrael | A-Ba-Ni-Bi | Yizhar Cohen & Alpha Beta
ESC 1979 | Eurovision Song Contest (Jerusalim, Izrael) | Izrael | Hallelujah | Gali Atari & Milk and Honey
ESC 1980 | Eurovisie Songfestival (Den Haag, Holandija) | Irska | What's another year | Johnny Logan
ESC 1981 | Eurovision Song Contest (Dublin, Irska) | Velika Britanija | Making your mind up | Bucks Fizz
ESC 1982 | Eurovision Song Contest (Harrogate, Velika Britanija) | Njemačka | Ein bißchen Frieden | Nicole
ESC 1983 | Eurovision Song Contest (München, Njemačka) | Luksemburg | Si la vie est cadeau | Corinne Hermes
ESC 1984 | Concours Eurovision de la Chanson (Luksemburg, Luksemburg) | Švedska | Diggi-loo diggi-ley | Herreys
ESC 1985 | Eurovision Song Contest (Göteborg, Švedska) | Norveška | La det swinge | Bobbysocks
ESC 1986 | Eurovision Song Contest (Bergen, Norveška) | Belgija | J'aime la vie | Sandra Kim
ESC 1987 | Concours Eurovision de la Chanson (Brisel, Belgija) | Irska | Hold me now | Johnny Logan
ESC 1988 | Eurovision Song Contest (Dublin, Irska) | Švicarska | Ne partez pas sans moi | Céline Dion
ESC 1989 | Concours Eurovision de la Chanson (Lausanne, Švicarska) | Jugoslavija | Rock me | grupa Riva
ESC 1990 | Eurovision Song Contest (Zagreb, Jugoslavija) | Italija | Insieme 1992 | Toto Cutugno
ESC 1991 | Concorso Eurovisione della Canzone (Rim, Italija) | Švedska | Fångad av en stormvind | Carola
ESC 1992 | Eurovision Song Contest (Malmö, Švedska) | Irska | Why me | Linda Martin
ESC 1993 | Eurovision Song Contest (Millstreet, Irska) | Irska | In your eyes | Niamh Kavanagh
ESC 1994 | Eurovision Song Contest (Dublin, Irska) | Irska | Rock'n Roll kids | Paul Harrington / Charlie McGettigan
ESC 1995 | Eurovision Song Contest (Dublin, Irska) | Norveška | Nocturne | Secret Garden
ESC 1996 | Eurovision Song Contest (Oslo, Norveška) | Irska | The voice | Eimear Quinn
ESC 1997 | Eurovision Song Contest (Dublin, Irska) | Velika Britanija | Love shine a light | Katrina and the Waves
ESC 1998 | Eurovision Song Contest (Birmingham, Velika Britanija) | Izrael | Diva | Dana International
ESC 1999 | Eurovision Song Contest (Jerusalem, Izrael) | Švedska | Take me to your heaven | Charlotte Nilsson
ESC 2000 | Eurovision Song Contest (Stockholm, Švedska) | Danska | Fly on the wings of love | Olsen Brothers
ESC 2001 | Eurovision Song Contest (Kopenhagen, Danska) | Estonija | Everybody | Tanel Padar & Dave Benton
ESC 2002 | Eurovision Song Contest (Tallinn, Estonija) | Letonija | I wanna | Marie N
ESC 2003 | Eurovision Song Contest (Riga, Letonija) | Turska | Everyway that I can | Sertab Erener
ESC 2004 | Eurovision Song Contest (Istanbul, Turska) | Ukrajina | Wild dances | Ruslana
ESC 2005 | Eurovision Song Contest (Kijev, Ukrajina) | Grčka | My Number One | Elena Paparizou
ESC 2006 | Eurovision Song Contest (Atena, Grčka) | Finska | Hard Rock Hallelujah | Lordi

1 1969. su pobijedile 4 melodije.

## [uredi] Vanjski linkovi

- BH-Eurosong.com | The Bosnian ESC point on the web
- Eurobosnia.com
- PBS BiH
- Eurovision Song Contest - History
- Službena stranica
- BH fan club
- Međunarodni fan club
- Eurovision-info.net
- Eurovision-croatia.com

Preuzeto sa: "http://bs.wikipedia.org../../../e/u/r/Eurosong.html"

Kategorije: Eurovision Song Contest | Muzika | Odabrani članci na drugim Wikipedijama

##### Views

- Članak
- Razgovor
- Trenutna verzija

##### interakcija

- Pomoć
- Vrata zajednice
- Čaršija
- Novosti
- Dobrovoljni prilozi

##### Pretraga

##### Drugi jezici

- Català
- Česky
- Dansk
- Deutsch
- Ελληνικά
- English
- Esperanto
- Español
- Eesti
- فارسی
- Suomi
- Français
- עברית
- Hrvatski
- Íslenska
- Italiano
- 日本語
- Latina
- Lëtzebuergesch
- Lietuvių
- Latviešu
- Nederlands
- ‪Norsk (nynorsk)‬
- ‪Norsk (bokmål)‬
- Polski
- Português
- Română
- Русский
- Srpskohrvatski / Српскохрватски
- Simple English
- Slovenščina
- Shqip
- Српски / Srpski
- Svenska
- Türkçe
- Українська
- 中文